 NA CHARLES WASONGA MBUNGE Mwakilishi wa Kike wa Kirinyaga Jane Njeri Maina mnamo Jumatano aliwasilisha hoja bungeni inayolenga kuhakikisha kuwa somo la elimu ya masuala ya uzazi linajumuishwa katika mtaala wa masomo katika shule za msingi na zile za upili kote nchini. Akiwasilisha hoja hiyo wakati wa kikao cha alasiri, Bi Maina alisema kuwa hatua hiyo itaziba pengo kwenye mafunzo kuhusu ngono na afya ya uzazi kwa ujumla. “Inasikitisha kwamba mpango huu umeachiwa mashirika ya kijamii ambayo hayana nguvu za kifedha na vifaa hitajika kufanikisha mpango wa utoaji wa elimu ya ngono kwa wahusika,” akasema. “Uimarishaji wa afya ya umma ni wajibu wa Serikali na hivyo ipo haja ya changamoto hii ya afya ya uzazi inayowakumba vijana wetu inapata suluhu,” mheshimiwa Maina akasema. Mbunge huyo alisema elimu ya uzazi anayopendekeza ni ile ambayo itajumuisha njia za kuwawezesha wanafunzi kujikinga dhidi ya magonjwa ya zinaa na mimba za mapema. Bi Maina, ambaye ni miongoni mwa wabunge wenye umri mdogo zaidi katika bunge la 13, anataka somo la ngono liwe mojawapo ya masomo ya lazima katika mtaala wa masomo katika shule za msingi na upili. “Ninaamini kuwa kuanzishwa kwa somo la ngono katika mtaala wa masomo, kutapunguza visa vya mimba za mapema miongoni mwa wanafunzi kando na kuimarisha viwango vya maadili miongoni mwao,” akasema. Bi Njeri pia aliongeza kuwa Wizara ya Elimu ikianzisha somo hilo katika mtaala wa masomo pia itapunguza shida ya wanafunzi kukatiza masomo mapema. Mnamo Januari 2023, Rais William Ruto alitoa wito kwa Wabunge Wawakilishi wa Wanawake kusaidia katika vita dhidi ya mimba za mapema miongoni mwa wanafunzi wa kike. Aidha, aliwataka wabunge hao wapige jeki vita dhidi ya ukeketaji wa wasichana kanda na juhudi zao katika kuendeleza ajenda zingine zinahusu masilahi ya wanawake. Kulingana na ripoti kuhusu Uchunguzi kuhusu Hali ya Afya ya 2022 inasema kuwa visa vya uja uzito nchini Kenya vimetimu kiwango cha asilimia 14 kufikia Januari, 2023. Ripoti ya uchunguzi huo inasema kuwa umasikini na ukosefu wa elimu kama sababu zinazochangia nne kati ya visa 10 vya uja uzito miongoni mwa vijana waliobaleghe wenye umri kati ya miaka 15 na 19. Kaunti ya Samburu ilirekodi kiwango cha juu zaidi cha mimba za mapema cha kima cha asilimia 50, Pokot Maghari (asilimia 36), Marsabiti (asilimia 29) na Narok (asilimia 28). Kaunti za Nyeri na Nyandarua zilirekodiwa kiwango cha chini cha visa vya mimba miongoni mwa vijana wa kike kwa kiwango cha asilimia 5 kila moja. Hoja ya Mheshimiwa Maina inajiri wakati ambapo serikali inaufanyia marekebisho mtaala wa umilisi na utendaji (CBC). Marekebisho hayo yanaendeshwa na jopo kazi linaloongozwa na aliyekuwa Naibu Chansela wa Chuo Kikuu cha Moi Profesa Raphael Munavu. Jopokazi hilo, lililoteuliwa Novemba 12, 2022, halijawasilisha ripoti yake kwa Rais Ruto. Wakati huu, chini ya mtaala wa CBC, wanafunzi wanasomeshwa masomo yafuatayo: Hisabati, Lugha ya Kiingereza, Lugha ya Kiswahili, Sayansi na Teknolojia, Mafunzi ya Kijamii, Sayansi Kimu na Sanaa na Ufundi, katika shule za msingi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  